เสนอเงินกู้ 2 ล้านล้านเข้าครม. 19 มี.ค.
หวยล็อก 2 ล้านล้าน ใส่โครงการลงทุนในพรบ.เงินกู้เน้นเป้าหมายที่จะก่อสร้างในช่วง 7 ปี ยืนยันเข้า ครม.วันที่ 19 มี.ค.นี้แน่
12 มี.ค. 2556

หวยล็อก 2 ล้านล้าน ใส่โครงการลงทุนในพรบ.เงินกู้เน้นเป้าหมายที่จะก่อสร้างในช่วง 7 ปี ยืนยันเข้า ครม.วันที่ 19 มี.ค.นี้แน่
นายวราเทพ รัตนากร รมต.ประจำสำนักนายกรัฐมนตรี เปิดเผยว่า การหารือการจัดทำร่าง พ.ร.บ.กู้เงินเพื่อลงทุนโครงสร้างพื้นฐาน 2 ล้านล้านบาท ร่วมกับนายกรัฐมนตรี รองนายกรัฐมนตรีและรมว.คลัง รมว.คมนาคม และส่วนราชการ มีการคุยรายละเอียดในเนื้อหาของ พ.ร.บ.ว่าจะเขียนอย่างไร ในการบรรจุโครงการลงทุนเข้าไปในกฎหมาย ซึ่งต้องมีการกำหนดหลักการ วัตถุประสงค์ การบริหารจัดการเงินกู้ คณะกรรมการพิจารณาโครงการ ซึ่งได้มอบหมายให้สำนักงานนโยบายและแผนการขนส่งและจราจร (สนข.) และหน่วยงานที่เกี่ยวข้องไปปรับปรุงเนื้อหาให้สอดคล้องกับโครงการลงทุน และเสนอให้ที่ประชุมคณะรัฐมนตรี พิจารณาเห็นชอบในวันที่ 19 มี.ค.นี้
นายวราเทพ เปิดเผยว่า ที่ประชุมในครั้งนี้ได้มีการหารือเกี่ยวกับรายละเอียดของร่าง พ.ร.บ. โดยดูว่าการกำหนดรายละเอียดต่างๆ ไว้ในร่าง พ.ร.บ.ฉบับนี้ ในส่วนของการกู้เงิน ร่าง พ.ร.บ. 2 ล้านล้านบาท ได้กำหนดว่าให้มีการกู้เงินให้แล้วเสร็จภายในปี 2563 แต่มีบางส่วนอาจแล้วเสร็จหลังปี 2563 ขึ้นอยู่กับระยะเวลาในการเริ่มลงทุนโครงการ
นายจุฬา สุขมานพ ผู้อำนวยการ สนข. ระบุว่า ร่าง พ.ร.บ.กู้เงิน มีประมาณ 20 มาตรา มีการกำหนดรายละเอียดยุทธศาสตร์ แผนงาน โครงการและกรอบเงินลงทุนแต่ละโครงการใส่ไว้ในเอกสารแนบท้าย พ.ร.บ. แต่ร่างกฎหมายนี้จะไม่มีการกำหนดโครงการบัญชี 1 และบัญชี 2 เหมือนแนวคิดที่ผ่านมา 
“เราจะปรับร่าง พ.ร.บ. โดยใส่รายชื่อโครงการสำคัญและวงเงินลงทุน ซึ่งจะเป็นโครงการที่รัฐบาลจะลงทุนแน่ๆ ในช่วง 7 ปี เช่น รถไฟฟ้า 10 สายในกรุงเทพฯ รถไฟสายใหม่ รถไฟความเร็วสูง รถไฟรางคู่ การทำถนน 4 เลน เพราะรู้ว่าวิ่งผ่านจังหวัดใดบ้าง แต่ที่ยุ่งๆ จะเขียนไว้กว้างๆ ก็คือ การลงทุนถนนที่มีนับร้อยโครงการ” นายจุฬา ระบุ
อย่างไรก็ตาม หากเป็นโครงการลงทุนที่ยังไม่ชัดเจน เช่น ถนน ด่านศุลกากร ก็จะกำหนดรายชื่อโครงการไว้คร่าวๆ เช่น ท่าเรือภาคใต้ ท่าเรืออ่าวไทย